ЖОБА

ҚАЗАҚСТАН РЕСПУБЛИКАСЫНЫҢ ЗАҢЫ

**Агломерацияларды дамыту туралы**

Осы Заң агломерацияларды дамыту саласындағы қоғамдық қатынастарды реттейді және Қазақстан Республикасында агломерацияларды қалыптастыру және олардың жұмыс істеуі үшін құқықтық және ұйымдастырушылық жағдайларды жасауға бағытталған.

**1-бап. Осы Заңда пайдаланылатын негізгі ұғымдар**

Осы Заңда мынадай негізгі ұғымдар пайдаланылады:

1. агломерация – халқының саны бес жүз мың адамнан асатын астанадан немесе республикалық маңызы бар қаладан немесе облыстық маңызы бар қаладан (агломерация орталығынан) және оның айналасында орналасқан, өзара күнделікті еңбек, өндірістік, әлеуметтік-мәдени және өзге де байланыстары, сондай-ақ аумақтық бірігу үрдісі бар елді мекендерден тұратын жергілікті жүйе;
2. агломерация орталығы – астана, республикалық маңызы бар қалалар немесе халқының саны бес жүз мың адамнан асатын облыстық маңызы бар қалалар (агломерация орталықтары);
3. агломерация құрамы – агломерациялар аумағында орналасқан елді мекендердің тізбесі;
4. агломерация аумағы – астананың, республикалық маңызы бар қалалардың, халқының саны бес жүз мың адамнан асатын облыстық маңызы бар қалалардың және олардың қала маңы аймақтарының әкімшілік-аумақтық бірліктерінің шекарасындағы жерлер мен су объектілері;
5. уәкілетті орган – агломерацияларды дамыту саласында басшылықты жүзеге асыратын орталық атқарушы орган;
6. агломерацияны дамытудың кешенді жоспары – агломерацияны орнықты әлеуметтік-экономикалық дамытуды қамтамасыз ету мақсатында әзірленетін және бекітілетін құжат.

**2-бап. Қазақстан Республикасының агломерациялар туралы заңнамасы**

1. Қазақстан Республикасының агломерациялар туралы заңнамасы Қазақстан Республикасының Конституциясына негізделеді және осы Заң мен Қазақстан Республикасының өзге де нормативтік құқықтық актілерінен тұрады.
2. Егер Қазақстан Республикасы ратификациялаған халықаралық шартта осы Заңда қамтылғаннан өзгеше қағидалар белгіленсе, онда халықаралық шарттың қағидалары қолданылады.

**3-бап. Агломерациялар саласындағы қатынастарды реттеу қағидаттары**

Агломерациялар саласындағы қатынастарды реттеу қағидаттары мыналар:

1. экономикалық негізділік қағидаты – мемлекеттің агломерацияларды дамыту үшін қолайлы жағдайды, оның ішінде бастамаларды ынталандыруды, инвестициялық тартымдылықты қамтамасыз ететін экономикалық негізделген шешімдер қабылдауы;
2. келісу қағидаты – жергілікті атқарушы органдардың агломерациялар мәселелері бойынша келісілген шешімдер қабылдауы арқылы ұлттық және жергілікті мүдделерді ескере отырып, теңгерімді өңірлік саясатты іске асыруы;
3. агломерацияға кіретін барлық әкімшілік-аумақтық бірліктердің әділдігін қамтамасыз ету және мүдделерін сақтау қағидаты, болып табылады.

**4-бап. Елді мекендерді агломерацияларға жатқызудың өлшемшарттары**

1. Агломерация құрамында агломерация орталығының және агломерация орталығымен күнделікті еңбек, өндірістік, әлеуметтік-мәдени және өзге де байланыстары, сондай-ақ аумақтық бірігу үрдісі бар елді мекендердің болуы елді мекендерді агломерацияларға жатқызудың өлшемшарттары болып табылады.

2. Елді мекендерді агломерацияларға жатқызу оларды қалыптастыру және жүргізу тәртібін уәкілетті орган айқындайтын агломерациялар тізбесі мен құрамына енгізу арқылы жүзеге асырылады.

3. Елді мекендерді агломерациялар тізбесі мен құрамына енгізу уәкілетті органның ұсынысы бойынша астананың, республикалық маңызы бар қаланың, елді мекендері агломерацияға кіретін облыстың жергілікті атқарушы органдарымен келісу бойынша жүзеге асырылады.

**5-бап. Қазақстан Республикасы Үкіметінің құзыреті**

Қазақстан Республикасының Үкіметі:

1. агломерацияларды дамыту саласындағы мемлекеттік саясаттың негізгі бағыттарын, стратегиялық мақсаттар мен міндеттерді айқындайды;
2. Қазақстан Республикасы Президентінің Әкімшілігімен келісу бойынша агломерациялардың тізбесі мен құрамын бекітеді;
3. Агломерацияны дамытудың кешенді жоспарын бекітеді;
4. Агломерациялар жөніндегі кеңестің ережесін бекітеді;
5. өзіне Қазақстан Республикасының Конституциясымен, заңдарымен және Қазақстан Республикасы Президентінің актілерімен жүктелген өзге де функцияларды орындайды.

**6-бап. Уәкілетті органның құзыреті**

Уәкілетті орган:

1. мемлекеттік органдар мен агломерациялардың жергілікті кеңестерінің агломерацияларды дамыту мәселелері жөніндегі қызметін үйлестіреді;
2. агломерацияларды дамытуды қамтамасыз етуге бағытталған мақсаттарды, міндеттер мен іс-шараларды айқындау жөнінде ұсыныстар әзірлейді;
3. агломерацияларды дамыту мәселелері бөлігінде республикалық маңызы бар қаланың, астананың және елді мекендері агломерацияға кіретін облыстың жергілікті атқарушы органдарына жәрдем көрсетеді;
4. агломерацияларды дамыту мәселелері бөлігінде даулар болған кезде жергілікті атқарушы органдар мен жергілікті өзін-өзі басқару органдары арасындағы ынтымақтастыққа жәрдем көрсетеді;
5. агломерациялар тізбесі мен құрамын әзірлейді;
6. Агломерациялар жөніндегі кеңестің қызметін қамтамасыз етеді;
7. агломерация аумағындағы жергілікті маңызы бар мәселелерді бірлесіп шешу туралы келісімнің мазмұнына қойылатын негізгі талаптарды айқындайды;
8. Қазақстан Республикасының заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады.

**7-бап. Астананың, республикалық маңызы бар қаланың және елді мекендері агломерацияға кіретін облыстың, халқының саны бес жүз мың адамнан асатын облыстық маңызы бар қаланың жергілікті атқарушы органдарының агломерацияларды дамыту саласындағы өкілеттіктері**

1. Астананың, республикалық маңызы бар қаланың және елді мекендері агломерацияға кіретін облыстың, халқының саны бес жүз мың адамнан асатын облыстық маңызы бар қаланың жергілікті атқарушы органдары агломерацияларды дамыту саласында:

1. агломерацияның құрамына кіретін елді мекендердің жергілікті маңызы бар мәселелерін бірлесіп шешуге қатысады;
2. мыналардың:

астана немесе республикалық маңызы бар қала мен елді мекендері агломерацияға кіретін облыс арасында;

халқының саны бес жүз мың адамнан асатын облыстық маңызы бар қала мен елді мекендері агломерацияға кіретін аудандар арасында агломерация аумағындағы жергілікті маңызы бар мәселелерді бірлесіп шешу туралы келісімді дайындауға және оған қол қоюға қатысады;

1. агломерацияның жергілікті кеңесін құруға және оның қызметіне қатысады;
2. елді мекендері агломерацияға кіретін аудандардың жергілікті атқарушы органдарына агломерацияларды дамыту мәселелерін шешуде жәрдем көрсетеді;
3. әлемнің басқа агломерациялары арасында агломерациялардың бәсекелестік мүмкіндіктерін арттыру бойынша шаралар қабылдайды;
4. агломерацияны дамытудың кешенді жоспарына енгізу үшін ұсыныстар жібереді;
5. жергілікті мемлекеттік басқару және агломерацияны дамыту мүддесінде Қазақстан Республикасының заңнамасында жергілікті атқарушы органдарға жүктелетін өзге де өкілеттіктерді жүзеге асырады.

2. Қазақстан Республикасының заңнамасында белгіленген өкілеттіктермен қатар астананың және республикалық маңызы бар қалалардың жергілікті атқарушы органы өз құзыреті шегінде:

1. Қазақстан Республикасының заңнамасында белгіленген тәртіппен бекітілген астананы және республикалық маңызы бар қалаларды дамыту мен құрылыс салудың бас жоспарын, астананың және республикалық маңызы бар қалалардың қала маңы аймағына жатқызылған іргелес аумақтардың қала құрылысын жоспарлаудың кешенді схемасын (аудандық жоспарлау жобасын) іске асыру жөніндегі субъектілердің қызметін үйлестіреді;
2. астананың, республикалық маңызы бар қалалардың және олардың қала маңы аймақтарының аумағын дамыту мен оларға құрылыс салудың бас жоспарының жобасын әзірлеуді ұйымдастырады;
3. астананың, республикалық маңызы бар қалалардың және олардың қала маңы аймақтарының аумағында қолданылатын сәулет, қала құрылысы және құрылыс қызметі саласындағы мемлекеттік нормативтердің жобаларын (мемлекеттік нормативтік құжаттарды) келіседі.

3. Қазақстан Республикасының заңнамасында белгіленген өкілеттіктермен қатар елді мекендері агломерацияға кіретін облыстың жергілікті атқарушы органы өз құзыреті шегінде агломерация брендін ілгерілетуге бағытталған   
іс-шараларды өткізу бойынша ұсыныстар әзірлеуді және оларды астана мен республикалық маңызы бар қалалар әкімдігінің қарауына енгізуді және осы   
іс-шараларды іске асыруды жүзеге асырады.

**8-бап. Елді мекендері агломерацияға кіретін аудандардың жергілікті атқарушы органдарының агломерацияларды дамыту саласындағы өкілеттіктері**

Елді мекендері агломерацияға кіретін аудандардың жергілікті атқарушы органдары агломерацияларды дамыту саласында:

1. агломерацияның құрамына кіретін елді мекендердің жергілікті маңызы бар мәселелерін бірлесіп шешуге қатысады;
2. халқының саны бес жүз мың адамнан асатын облыстық маңызы бар қаланың (агломерация орталығының) атқарушы органымен агломерация аумағындағы жергілікті маңызы бар мәселелерді бірлесіп шешу туралы келісімді әзірлеуге және оған қол қоюға қатысады;
3. агломерацияның жергілікті кеңесін құруға және оның қызметіне қатысады;
4. халқының саны бес жүз мың адамнан асатын облыстық маңызы бар қаланың (агломерация орталығының) атқарушы органымен бірлесіп, ұйымдарды құруға және олардың қызметіне қатысады;
5. агломерацияны дамытудың кешенді жоспарына енгізу үшін ұсыныстар жібереді;
6. осы Заңда және Қазақстан Республикасының өзге де нормативтік құқықтық актілерінде көзделген өзге де өкілеттіктерді жүзеге асырады.

**9-бап. Жергілікті өкілді органдардың агломерацияларды дамыту саласындағы өкілеттіктері**

Астананың, республикалық маңызы бар қалалардың, елді мекендері агломерацияға кіретін облыстың және халқының саны бес жүз мың адамнан асатын облыстық маңызы бар қалалардың (агломерация орталығының) жергілікті өкілді органдары:

1. мыналардың:

астана немесе республикалық маңызы бар қала мен елді мекендері, агломерацияға кіретін облыс арасында;

халқының саны бес жүз мың адамнан асатын облыстық маңызы бар қала (агломерация орталығы) мен елді мекендері агломерацияға кіретін аудандар арасында агломерация аумағындағы жергілікті маңызы бар мәселелерді бірлесіп шешу туралы келісімдерді келіседі;

1. агломерацияларды дамыту жөніндегі жергілікті кеңестерге ұсыныстар енгізеді;
2. агломерацияларды дамытудың кешенді жоспарын келіседі;
3. осы Заңда және Қазақстан Республикасының өзге де нормативтік құқықтық актілерінде көзделген өзге де өкілеттіктерді жүзеге асырады.

**10-бап. Агломерация аумағындағы жергілікті маңызы бар мәселелерді бірлесіп шешу туралы келісімдер**

1. Уәкілетті орган айқындайтын талаптарға сәйкес астана немесе республикалық маңызы бар қала мен елді мекендері агломерацияға кіретін облыс арасында, сондай-ақ халқының саны бес жүз мың адамнан асатын облыстық маңызы бар қала (агломерация орталығы) мен елді мекендері агломерацияға кіретін аудандар арасындағы агломерация аумағындағы жергілікті маңызы бар мәселелерді бірлесіп шешу туралы келісімдер жасалады.

2. Астананың немесе республикалық маңызы бар қаланың, елді мекендері агломерацияға кіретін облыстың, халқының саны бес жүз мың адамнан асатын облыстық маңызы бар қаланың (агломерация орталығының) жергілікті өкілді органдары агломерация аумағындағы жергілікті маңызы бар мәселелерді бірлесіп шешу туралы келісімдердің жобаларын келіседі.

3. Агломерация аумағындағы жергілікті маңызы бар мәселелерді бірлесіп шешу туралы келісімдерді әзірлеу және жасасу Қазақстан Республикасының Азаматтық кодексіне сәйкес реттеледі.

4. Жергілікті маңызы бар мәселелерді бірлесіп шешу туралы келісімге агломерацияға кіретін жергілікті атқарушы органдардың бірінші басшылары қол қояды.

**11-бап. Агломерациялар жөніндегі кеңес**

* 1. Агломерациялар жөніндегі кеңес Қазақстан Республикасының Үкіметі жанындағы агломерацияларды дамыту мәселелерін ведомствоаралық үйлестіру, сондай-ақ агломерацияларды дамытуды ұйымдастырушылық, ақпараттық және талдамалық тұрғыдан қолдау мәселелерін шешу мақсатында құрылатын консультациялық-кеңесші орган болып табылады.

2. Агломерациялар жөніндегі кеңестің шешімдері көпшілік дауыспен қабылданады;

3. Агломерациялар жөніндегі кеңесті қалыптастыру, оның қызметін ұйымдастыру мәселелері Агломерациялар жөніндегі кеңес туралы ережеде белгіленеді;

4. Агломерациялар жөніндегі кеңестің ережесін Қазақстан Республикасының Үкіметі бекітеді.

**12-бап. Агломерацияның жергілікті кеңесі**

1. Агломерацияның жергілікті кеңесі – астананың немесе республикалық маңызы бар қаланың және елді мекендері агломерацияға кіретін облыстың, халқының саны бес жүз мың адамнан асатын облыстық маңызы бар қаланың (агломерация орталығының) және агломерацияға кіретін елді мекендердің жергілікті атқарушы органдарының бірлескен шешімімен, агломерацияларды дамыту мәселелерін ведомствоаралық үйлестіру, сондай-ақ агломерацияларды дамытуды ұйымдастырушылық, ақпараттық және талдамалық тұрғыдан қолдау мәселелерін шешу мақсатында келісім негізінде құрылатын   
   консультациялық-кеңесші орган болып табылады.
2. Агломерацияның жергілікті кеңесінің құрамына астананың немесе республикалық маңызы бар қаланың, елді мекендері агломерацияға кіретін облыстың, халқының саны бес жүз мың адамнан асатын облыстық маңызы бар қаланың (агломерация орталығының), елді мекендері агломерацияға кіретін аудандардың жергілікті атқарушы органдарының және мәслихаттарының, Қазақстан Республикасының Ұлттық кәсіпкерлер палатасының және агломерация құрамына кіретін, жұмыс істеп тұрған және тіркелген елді мекендер аумағында үкіметтік емес ұйымдардың өкілдері кіруі мүмкін.
3. Агломерацияның жергілікті кеңесінің құрамы астананың немесе республикалық маңызы бар қаланың, елді мекендері агломерацияға кіретін облыстың, халқының саны бес жүз мың адамнан асатын облыстық маңызы бар қаланың (агломерация орталығының) және агломерацияға кіретін аудандардың жергілікті атқарушы органдарының бірлескен шешімімен астанадан немесе республикалық маңызы бар қаладан, елді мекендері агломерацияға кіретін облыстан, халқының саны бес жүз мыңнан асатын облыстық маңызы бар қаладан (агломерация орталығы) және облыс пен халқының саны бес жүз мыңнан асатын облыстық маңызы бар қала (агломерация орталығы) аудандарынан, оларда тұратын халықтың санына қарамастан, өкілдік етудің тең нормасына сәйкес бекітіледі.
4. Агломерацияның жергілікті кеңесі мүшелерінің саны, агломерацияның жергілікті кеңесінің құрамына кандидатураларды іріктеу мәселелерін қоса алғанда, оны қалыптастыру тәртібі, осы баптың талаптары ескеріле отырып, агломерация аумағындағы жергілікті маңызы бар мәселелерді бірлесіп шешу туралы келісімде айқындалады.
5. Агломерацияның жергілікті кеңесінің өкілеттіктеріне:
6. агломерацияны әлеуметтік-экономикалық дамыту саласындағы мақсаттарды, міндеттерді және ынталандыру шараларын айқындау бойынша ұсыныстар әзірлеу;
7. агломерацияның жергілікті кеңесінің хатшылығы әзірлеген Агломерацияны дамытудың кешенді жоспарын келісу;
8. агломерацияны дамыту туралы жыл сайынғы есепті жасау және интернет-ресурстарда жариялау;
9. агломерацияның жергілікті кеңесінің хатшылығын айқындау;
10. Қазақстан Республикасының заңнамасына сәйкес өзге де өкілеттіктер жатады.

6. Агломерацияның жергілікті кеңесінің төрағасы оның құрамынан агломерацияның жергілікті кеңесінің отырысында сайланады.

7. Агломерацияның жергілікті кеңесінің отырыстары тоқсанда кемінде бір рет өткізіледі.

8. Агломерацияның жергілікті кеңесінің отырыстарында шешімдер бірауыздан қабылданады. Егер жергілікті агломерация кеңесі белгілі бір мәселе бойынша шешімді бірауыздан қабылдай алмайтын жағдайда, осы мәселе бойынша шешімді Агломерациялар жөніндегі кеңес қабылдайды.

9. Агломерацияның жергілікті кеңесінің хатшылығы мынадай:

1. агломерацияның жергілікті кеңесі қабылдаған жобалар мен шешімдерді іске асыру кезінде жәрдемдесу;
2. агломерацияның жергілікті кеңесі қабылдаған шешімдердің орындалуын үйлестіру және мониторингтеу;
3. агломерация бойынша деректер мен ақпаратты жинау және ұсыну;
4. агломерацияның жылдық есептерін әзірлеу және жариялау;
5. Агломерацияны дамытудың кешенді жоспарының жобасын әзірлеу функцияларды орындайды.

**13-бап. Агломерацияны дамытудың кешенді жоспары**

1. Агломерацияны дамытудың кешенді жоспарында мемлекеттік жоспарлау жүйесінің құжаттары, бас жоспарлар және өңірлерді дамыту жоспарлары ескерілуге тиіс және мынадай ережелер:

1) агломерацияның құрамына кіретін елді мекендердің   
әлеуметтік-экономикалық дамуының ағымдағы жай-күйін бағалау;

2) қалалық және кеңістіктік жоспарлау, агломерацияның коммуналдық, көліктік және әлеуметтік инфрақұрылымын дамыту проблемалары;

3) агломерацияны дамытудың мақсаттары мен міндеттері, оның ішінде қатты қалдықтарды жинау, әкету және кәдеге жарату, білім беру, өнеркәсіптік даму, тұтыну нарығын дамыту мәселелерін қоса алғанда, коммуналдық, көліктік және әлеуметтік инфрақұрылымды дамыту, денсаулық сақтау жүйесін дамыту, абаттандыру, қоршаған ортаны сақтау және қорғау саласындағы, сондай-ақ әлеуметтік-экономикалық дамудың өзге де салаларындағы мақсаттары мен міндеттер;

4) агломерацияны дамытудың мақсаттары мен міндеттерін сипаттайтын негізгі көрсеткіштер (индикаторлар);

5) іс-шаралар кешені, оның ішінде қаржыландыру көздерін, көлемін,   
іс-шараларды іске асыру мерзімдерін және жауапты орындаушыларды көрсете отырып, агломерацияны дамыту міндеттері бойынша топтастырылған объектілерді салу және (немесе) реконструкциялау;

6) Агломерацияны дамытудың кешенді жоспарының әлеуметтік-экономикалық тиімділігін бағалау туралы ережелер қамтылуға тиіс.

2. Агломерацияны дамытудың кешенді жоспарын агломерацияның жергілікті кеңесінің хатшылығы бес жылдық кезеңге әзірлейді және оны Қазақстан Республикасы Президентінің Әкімшілігімен келісу бойынша Қазақстан Республикасының Үкіметі бекітеді.

3. Агломерацияның жергілікті кеңесінің хатшылығы Агломерацияны дамытудың кешенді жоспарының жобасын дайындау және барлық мүдделі жеке және заңды тұлғалардан ұсыныстар қабылдау туралы ақпаратты бұқаралық ақпарат құралдарында орналастыруды қамтамасыз етеді.

4. Агломерацияның жергілікті кеңесінің хатшылығы келіп түскен ұсыныстарды ескере отырып, Агломерацияны дамытудың кешенді жоспарының жобасын әзірлейді және Агломерацияны дамытудың кешенді жоспарының жобасы бойынша жария тыңдауларды қамтамасыз етеді.

5. Агломерацияның жергілікті кеңесінің хатшылығы Агломерацияны дамытудың кешенді жоспарының жобасын Агломерациялар жөніндегі кеңестің қарауына шығару үшін уәкілетті органға жібереді.

6. Жергілікті атқарушы органдар Агломерацияны дамытудың кешенді жоспарын орындау бойынша қажетті шараларды қабылдауға және бас жоспарлардың, бюджеттердің және басқа да құжаттардың олармен келісілуін қамтамасыз етуге тиіс.

**14-бап. Осы Заңды қолданысқа енгізу тәртібі**

Осы Заң алғашқы ресми жарияланған күнінен кейін күнтізбелік он күн өткен

соң қолданысқа енгізіледі

**Қазақстан Республикасының**

**Президенті**